Секторот за инспекциски надзор во областа на социјалната заштита и заштита на децата при Министерството за труд и социјална политика, преку инспекторите за социјална заштита Томислав Цветковски со службена легитимација број 28-0004 и Снежана Михајловска со службена легитимација број 28-0008, изврши редовен инспекциски надзор над субјектот на инспекциски надзор ЈУ Центар за социјална работа Кичево, со седиште на ул.Санде Штерјоски бр.13, Кичево, застапуван од Директорот Дашмир Лимани и со Записник ИП1 број 16-171 од 16.05.2024 година ја утврди фактичката состојба и врз основа на член 338 од Законот за социјалната заштита („Службен весник на Република Северна Македонија,, број 104/2019, 146/2019, 275/2019, 302/2020, 311/2020, 163/2021, 294/21, 99/22, 236/22, 65/23), го донесе следното

**Р Е Ш Е Н И Е**

Се наредува на Дашмир Лимани, Директор на ЈУ Центар за социјална работа Кичево (во натамошниот текст: Центарот), за отстранување на констатираните недостатоци и неправилности во примената на Законот за социјалната заштита, Законот за семејството („Службен весник на Република Македонија” број 80/92, 09/96, 38/2004, 33/2006, 84/2008, 67/2010, 156/2010, 39/2012, 44/2012, 38/2014, 115/2014, 150/2015 и ,,Службен весник на РСМ,, 53/2021, 199/23), подзаконските, општите, поединечните и другите акти донесени врз нивна основа, да ги преземе следните мерки во роковите и од страна на одговорното лице:

1. Центарот, во случај кога старателот ќе престане да ја врши старателската должност, да ја утврдува состојбата со имотот и грижата за личноста на лицето под старателство, односно да бара од старателот да поднесе извештај и сметка за своето работење, да изврши попис и проценка на имотот на лицето под старателство и да ја предава должноста на новиот старател со записник во рок од 30 дена, согласно член 156 од Законот за семејството.

**Рокот за извршување на изречената инспекциска мерка е 90 дена од приемот на решението и постојано**

2. Старателот да поднесува извештај за својата работа, од кој ќе може да се види неговата грижа за лицето ставено под старателство, особено за неговото здравје, издржувањето и оспособувањето за самостоен живот, за неговото воспитание и образование, како и се друго што е од значење за личноста на лицето под старателство.

Исто така, Центарот да бара од старателот извештајот кој се однесува на управување со имотот на лицето под старателство, да содржи податоци за редовните и вонредните приходи во извештајниот период, да достави податоци за управување и располагање со имотот на лицето под старателство и за сите приходи и расходи на лицето под старателство во изминатата година, како и за крајната состојба на неговиот имот, согласност член 151 од Законот за семејството.

**Рокот за извршување на изречената инспекциска мерка е 90 дена од приемот на решението и постојано**

3. Центарот да ги води уредно посебните книги за евиденција за ставањето под старателство и престанокот на старателството, во истите ажурно да се внесуваат податоци и на крајот на календарската година во книгите за евиденција да се внесува забелешка за бројот на лицата под старателство, односно за старателите во тековната година, согласно член 14-а од Законот за семејството.

**Рокот за извршување на изречената инспекциска мерка е 90 дена од приемот на решението и постојано**

4. Центарот, еднаш годишно да врши преиспитување и да обезбедува документација за подобноста на старателот за вршење на старателската функција, согласно член 139 од Законот за семејството.

**Рокот за извршување на изречената инспекциска мерка е 90 дена од приемот на решението и постојано**

5. Раководното лице на установата или друго овластено лице во установата е должен веднаш по истекот на рокот за извршување на инспекциските мерки, а најдоцна во рок од три дена писмено да ги извести инспекторите дали се извршени инспекциските мерки, согласно член 334 став 4 од Законот.

6. Жалбата изјавена против ова решение, не го одлага неговото извршување.

**О б р а з л о ж е н и е**

Секторот за инспекциски надзор во областа на социјалната заштита и заштита на децата при Министерството за труд и социјална политика, врз основа на член 329 став 1 алинеја 1 од Законот за социјалната заштита, преку инспекторите за социјална заштита Томислав Цветковски со службена легитимација број 28-0004 и Снежана Михајловска со службена легитимација број 28-0008, изврши редовен инспекциски надзор над субјектот на инспекциски надзор ЈУ Центар за социјална работа Кичево, застапувано од Директорот Дашмир Лимани и состави Записник број 16-171 од 16.05.2024 година, во кој се констатирани недостатоци и неправилности во постапка за ставање под старателство на малолетни лица без родителска грижа, старателство над лица на кои им е одземена или ограничена деловната способност, старател за посебен случај и преземање на потребните мерки за остварување на целите на стрателството.

Жалбата не го задржува извршувањето на решението согласно член 340 став 2 од Законот.

Врз основа на изнесеното се одлучи како во диспозитивот на ова решение.

**Правна поука:** против ова решение може да се изјави жалба до Државната комисија за одлучување во втор степен од областа на инспекцискиот надзор и прекршочната постапка во рок од 15 дена од денот на приемот на решението.

Подносителот на жалба плаќа административна такса за жалба во износ од 250,00 денари.

Решено во Секторот за инспекциски надзор во областа на социјалната заштита и заштита на децата при Министерство за труд и социјална политика под ИП1 број 16-171 од 23.05.2024 година.

Инспектори за социјална заштита

**Томислав Цветковски**

**Снежана Михајловска**